               EURÓPSKA KOMISIA
            V Bruseli23. 5. 2018
            COM(2018) 427 final
            Odporúčanie
            ODPORÚČANIE RADY,
            ktoré sa týka národného programu reforiem Spojeného kráľovstva na rok 2018a ktorým sa predkladá stanovisko Rady ku konvergenčnému programu Spojeného kráľovstva na rok 2018

               Odporúčanie

               ODPORÚČANIE RADY,

               ktoré sa týka národného programu reforiem Spojeného kráľovstva na rok 2018

                  a ktorým sa predkladá stanovisko Rady ku konvergenčnému programu Spojeného kráľovstva na rok 2018

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 121 ods. 2 a článok 148 ods. 4,

               so zreteľom na nariadenie Rady (ES) č. 1466/97 zo 7. júla 1997 o posilnení dohľadu nad stavmi rozpočtov a o dohľade nad hospodárskymi politikami a ich koordinácii
                  1
               , a najmä na jeho článok 9 ods. 2,

               so zreteľom na odporúčanie Európskej komisie
                  2
               ,

               so zreteľom na uznesenia Európskeho parlamentu
                  3
               ,

               so zreteľom na závery Európskej rady,

               so zreteľom na stanovisko Výboru pre zamestnanosť,

               so zreteľom na stanovisko Hospodárskeho a finančného výboru,

               so zreteľom na stanovisko Výboru pre sociálnu ochranu,

               so zreteľom na stanovisko Výboru pre hospodársku politiku,

               keďže:

               (1)Komisia 22. novembra 2017 prijala ročný prieskum rastu, čo znamenalo začiatok európskeho semestra pre koordináciu hospodárskych politík na rok 2018. Náležite zohľadnila Európsky pilier sociálnych práv vyhlásený Európskym parlamentom, Radou a Komisiou 17. novembra 2017. Priority ročného prieskumu rastu schválila Európska rada na zasadnutí 22. marca 2018. Komisia 22. novembra 2017 prijala na základe nariadenia (EÚ) č. 1176/2011 aj správu o mechanizme varovania, v ktorej Spojené kráľovstvo neurčila za jeden z členských štátov, vo vzťahu ku ktorým sa vykoná hĺbkové preskúmanie.

               (2)Správa o krajine na rok 2018 bola pre Spojené kráľovstvo
                  4
                uverejnená 7. marca 2018. Posudzoval sa v nej pokrok, ktorý Spojené kráľovstvo dosiahlo pri plnení odporúčaní pre jednotlivé krajiny prijatých Radou 11. júla 2017, následné opatrenia v nadväznosti na odporúčania prijaté v predchádzajúcich rokoch, ako aj pokrok Spojeného kráľovstva pri dosahovaní jeho národných cieľov stratégie Európa 2020.

               (3)Spojené kráľovstvo 29. marca 2017 oznámilo Európskej rade svoj úmysel vystúpiť z Európskej únie. Pokiaľ sa v ratifikovanej dohode o vystúpení nestanoví iný dátum alebo Európska rada v súlade s článkom 50 ods. 3 Zmluvy o Európskej únii a po dohode so Spojeným kráľovstvom jednomyseľne nerozhodne, že uplatňovanie zmlúv sa skončí k neskoršiemu dátumu, všetky primárne a sekundárne právne predpisy Únie prestanú pre Spojené kráľovstvo platiť od 30. marca 2019, 00:00 h (SEČ). Spojené kráľovstvo sa potom stane treťou krajinou. Prebiehajú rokovania, ktorých cieľom je zabezpečiť usporiadané vystúpenie vrátane možnosti prechodného obdobia do konca roka 2020, počas ktorého budú pre Spojené kráľovstvo právne predpisy Únie platiť a budú sa v ňom uplatňovať. V tejto súvislosti Komisia nepredložila ani nevypracovala žiadny scenár založený na možných dohodách medzi Európskou úniou a Spojeným kráľovstvom po jeho vystúpení, keďže tieto záležitosti sú stále predmetom rokovaní.

               (4)Spojené kráľovstvo 30. apríla 2018 predložilo svoj národný program reforiem na rok 2018 a svoj konvergenčný program na rok 2018. S cieľom zohľadniť prepojenia medzi nimi sa obidva tieto programy posudzovali súčasne.

               (5)Príslušné odporúčania pre jednotlivé krajiny boli zohľadnené v programovaní európskych štrukturálnych a investičných fondov na roky 2014 – 2020. Podľa článku 23 nariadenia Európskeho parlamentu a Rady (EÚ) č. 1303/2013
                  5
                platí, že ak je to nevyhnutné na podporu vykonávania príslušných odporúčaní Rady, Komisia môže požiadať členský štát, aby preskúmal svoju partnerskú dohodu a príslušné programy a navrhol ich zmeny. Komisia poskytla ďalšie informácie o tom, ako bude využívať toto ustanovenie, v usmerneniach k uplatňovaniu opatrení spájajúcich účinnosť európskych štrukturálnych a investičných fondov s riadnou správou hospodárskych záležitostí
                  6
               .

               (6)Spojené kráľovstvo v súčasnosti podlieha preventívnej časti Paktu stability a rastu a vzťahuje sa naň prechodné dlhové pravidlo. Vláda vo svojom konvergenčnom programe na roky 2017 – 2018 očakáva, že celkový deficit klesne z 2,2 % HDP v rokoch 2017 – 2018 na 1,8 % HDP v rokoch 2018 – 2019 a na 1,7 % HDP v rokoch 2019 – 2020. Do konvergenčného programu nie je zahrnutý strednodobý rozpočtový cieľ. Podľa konvergenčného programu sa očakáva, že pomer verejného dlhu k HDP sa v rokoch 2017 – 2018 až 2019 – 2020 vo všeobecnosti stabilizuje na úrovni zhruba 85,5 % a v rokoch 2021 – 2022 klesne na úroveň 84,8 %. Makroekonomický scenár, na ktorom sa zakladajú tieto rozpočtové prognózy, je realistický. Hoci sú opatrenia na podporu plánovaných cieľových deficitov celkovo dostatočne konkretizované, zvyšujúci sa tlak na verejné výdavky vo viacerých oblastiach ohrozuje dosiahnutie plánovaného zníženia deficitu.

               (7)Rada 11. júla 2017 odporučila Spojenému kráľovstvu, aby zabezpečilo, že nominálna miera rastu čistých primárnych verejných výdavkov
                  7
                v rokoch 2018 – 2019 nepresiahne 1,8 %, čo zodpovedá ročnej štrukturálnej úprave vo výške 0,6 % HDP. Zároveň Rada uviedla, že by sa malo zvážiť dosiahnutie zámeru fiškálnej politiky, ktoré prispieva k posilneniu prebiehajúceho oživenia aj zabezpečeniu udržateľnosti verejných financií Spojeného kráľovstva. Z prognózy Komisie z jari 2018 vyplýva, že existuje riziko určitej odchýlky od požiadaviek preventívnej časti v rokoch 2018 – 2019.

               (8)Vzhľadom na pomer dlhu verejnej správy k HDP Spojeného kráľovstva nad úrovňou 60 % a vzhľadom na predpokladanú produkčnú medzeru krajiny vo výške 0,4 % v rokoch 2019 – 2020 by nominálna miera rastu bez čistých primárnych verejných výdavkov nemala presiahnuť 1,6 %, čo zodpovedá štrukturálnej úprave 0,6 % HDP na základe matice úprav požadovanej v Pakte stability a rastu. Za predpokladu nezmenenej politiky Spojené kráľovstvo podľa prognózy túto požiadavku v rokoch 2019 – 2020 dodrží. Na prvý pohľad sa predpokladá, že na základe povolenej ročnej odchýlky 0,25 % Spojené kráľovstvo dodrží prechodné dlhové pravidlo v rokoch 2018 – 2019 a 2019 – 2020. Rada celkovo zastáva názor, že Spojené kráľovstvo musí byť pripravené prijať ďalšie opatrenia od rokov 2018 – 2019, aby sa dosiahol súlad s ustanoveniami Paktu stability a rastu.

               (9)Ročná čistá ponuka bývania sa naďalej zvyšuje v súvislosti s viacerými vládnymi iniciatívami zameranými na povzbudenie trhu s bývaním a v dôsledku cyklického oživenia. Zostáva však hlboko pod odhadovanými dopytom a Spojené kráľovstvo naďalej čelí veľkej výzve, pokiaľ ide o zabezpečenie dostatočného bývania. Súvisí to s veľmi prísnou a zložitou reguláciou trhu s pozemkami. Nedostatok bývania a vysoké náklady na bývanie sú obzvlášť veľkým problémom v oblastiach s vysokým a rastúcim dopytom, ako napríklad v mestských centrách a ich okolí. Vláda uznáva, že je to problém, a na nadchádzajúce obdobie stanovila ambiciózne ciele zamerané na zvýšenie ponuky. Vláda zároveň potvrdila svoj záväzok obmedziť výstavbu v okolí mestských centier. Miera vlastnenia nehnuteľností sa výrazne znížila u mladých ľudí, čo prispieva k medzigeneračnej nerovnosti. Produktivita práce je nízka a stagnuje. Pokiaľ ide o hlavné hnacie sily produktivity – zručnosti, investície a efektívne podnikateľské postupy –, vo väčšine hospodárstva sa dosahujú pomerne slabé výsledky. Značné a rastúce kapacitné tlaky pôsobia aj na cestnú, železničnú a leteckú sieť Spojeného kráľovstva.

               (10)Hoci hlavné údaje z trhu práce sú naďalej pozitívne vo všetkých ukazovateľoch, neutíchajú obavy o kvalitu niektorých pracovných miest. Súvisí to najmä s takými otázkami ako rozvoj zručností, netypické formy práce, mzdy, produktivita, účasť na trhu práce a chudoba osôb v produktívnom veku. V prípade všetkých uvedených otázok boli prednesené dôležité politické vyhlásenia a zaznamenaný určitý vývoj. Spojitosť medzi týmito príbuznými politikami je prvoradá. Pokiaľ ide o zručnosti, veľa pozornosti sa doteraz venovalo učňovskej príprave a reformám vzdelávania technického zamerania. Sústredením sa na kvalitu v obidvoch prípadoch by sa mohol dosiahnuť udržateľný multiplikačný účinok pre spoločnosť, ako aj hospodárstvo. Spojené kráľovstvo patrí medzi tie členské štáty, ktoré už spĺňajú viac ako dve tretiny kritérií navrhnutých v európskom rámci pre kvalitnú a účinnú učňovskú prípravu, a preto dokáže stanoviť a monitorovať kvalitatívne ciele, napr. sledovaním uplatnenia absolventov. Zdroje úmerné zdrojom vyčleneným na učňovskú prípravu a nové technické úrovne (tzv. T-levels) pre absolventov škôl treba vyčleniť aj pre možnosti celoživotného vzdelávania, obzvlášť pre tých, ktorí „uviazli“ na vstupnej úrovni zamestnania.

               (11)Treba naďalej venovať pozornosť otázkam sociálnej ochrany a inklúzie. Začínajú sa uskutočňovať reformy v oblasti starostlivosti o deti, ale bude asi treba vyčleniť viac prostriedkov, najmä pre deti vo vekovej kategórii do troch rokov. Zatiaľ sa v plnej miere neprejavili niektoré reformy a obmedzenia sociálneho zabezpečenia, obzvlášť v prípade rodín, kde obidvaja manželia sú zamestnaní.

               (12)Komisia vykonala v kontexte európskeho semestra na rok 2018 komplexnú analýzu hospodárskej politiky Spojeného kráľovstva, ktorú uverejnila v správe o tejto krajine na rok 2018. Zároveň posúdila konvergenčný program na rok 2018, národný program reforiem na rok 2018 a následné opatrenia v nadväznosti na odporúčania adresované Spojenému kráľovstvu v predchádzajúcich rokoch. Komisia zohľadnila nielen ich význam pre udržateľnú fiškálnu a sociálno-ekonomickú politiku v Spojenom kráľovstve, ale aj mieru ich súladu s pravidlami a usmerneniami Únie vzhľadom na potrebu posilniť celkovú správu hospodárskych záležitostí Európskej únie zabezpečením vstupov na úrovni Únie do budúceho vnútroštátneho rozhodovania.

               (13)Rada na základe tohto posúdenia preskúmala konvergenčný program na rok 2018 a jej stanovisko je zohľadnené najmä v odporúčaní 1.

               TÝMTO ODPORÚČA, aby Spojené kráľovstvo v rokoch 2018 a 2019 prijalo opatrenia s cieľom:

               1.Zabezpečiť, že nominálna miera rastu čistých primárnych verejných výdavkov v rokoch 2019 – 2020 nepresiahne 1,6 %, čo zodpovedá ročnej štrukturálnej úprave vo výške 0,6 % HDP.

               2.Podporiť ponuku bývania, najmä v oblastiach s najvyšším dopytom, a to aj ďalšími reformami systému plánovania.

               3.Riešiť potreby týkajúce sa zručností a ich rozvoja stanovením výstupných cieľov v oblasti kvality a účinnosti učňovskej prípravy a zvýšením investícií do zlepšovania zručností tých jednotlivcov, ktorí sú už zapojení do pracovného procesu.

               V Bruseli

                     Za Radu

                     predseda

                     (1)

                        Ú. v. ES L 209, 2.8.1997, s. 1.

                     (2)

                        COM(2018) 427 final.

                     (3)

                        P8_TA(2018)0077 a P8_TA(2018)0078.

                     (4)

                        SWD(2018) 226 final.

                     (5)

                        Nariadenie Európskeho parlamentu a Rady (EÚ) č. 1303/2013 zo 17. decembra 2013, ktorým sa stanovujú spoločné ustanovenia o Európskom fonde regionálneho rozvoja, Európskom sociálnom fonde, Kohéznom fonde, Európskom poľnohospodárskom fonde pre rozvoj vidieka a Európskom námornom a rybárskom fonde a ktorým sa stanovujú všeobecné ustanovenia o Európskom fonde regionálneho rozvoja, Európskom sociálnom fonde, Kohéznom fonde a Európskom námornom a rybárskom fonde, a ktorým sa zrušuje nariadenie Rady (ES) č. 1083/2006 (Ú. v. EÚ L 347, 20.12.2013, s. 320).

                     (6)

                        COM(2014) 494 final.

                     (7)

                        Čisté primárne verejné výdavky pozostávajú z celkových verejných výdavkov bez úrokových výdavkov, výdavkov na programy Únie plne hradených z fondov Únie a nediskrečných zmien vo výdavkoch na dávky v nezamestnanosti. Tvorba hrubého fixného kapitálu financovaná z vnútroštátnych zdrojov je rozložená na obdobie štyroch rokov. Zohľadňujú sa diskrečné opatrenia na strane príjmov alebo zvyšovanie príjmov stanovené zákonom. Jednorazové opatrenia tak na strane príjmov, ako aj na strane výdavkov sú vzájomne započítané.


               EURÓPSKA KOMISIA
            V Bruseli23. 5. 2018
            COM(2018) 404 final
            Odporúčanie
            ODPORÚČANIE RADY,
            ktoré sa týka národného programu reforiem Dánska na rok 2018a ktorým sa predkladá stanovisko Rady ku konvergenčnému programu Dánska na rok 2018

               Odporúčanie

               ODPORÚČANIE RADY,

               ktoré sa týka národného programu reforiem Dánska na rok 2018

                  a ktorým sa predkladá stanovisko Rady ku konvergenčnému programu Dánska na rok 2018

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 121 ods. 2 a článok 148 ods. 4,

               so zreteľom na nariadenie Rady (ES) č. 1466/97 zo 7. júla 1997 o posilnení dohľadu nad stavmi rozpočtov a o dohľade nad hospodárskymi politikami a ich koordinácii
                  1
               , a najmä na jeho článok 9 ods. 2,

               so zreteľom na odporúčanie Európskej komisie
                  2
               ,

               so zreteľom na uznesenia Európskeho parlamentu
                  3
               ,

               so zreteľom na závery Európskej rady,

               so zreteľom na stanovisko Výboru pre zamestnanosť,

               so zreteľom na stanovisko Hospodárskeho a finančného výboru,

               so zreteľom na stanovisko Výboru pre sociálnu ochranu,

               so zreteľom na stanovisko Výboru pre hospodársku politiku,

               keďže:

               (1)Komisia 22. novembra 2017 prijala ročný prieskum rastu, čo znamenalo začiatok európskeho semestra pre koordináciu hospodárskych politík na rok 2018. Náležite zohľadnila Európsky pilier sociálnych práv vyhlásený Európskym parlamentom, Radou a Komisiou 17. novembra 2017. Priority ročného prieskumu rastu schválila Európska rada na zasadnutí 22. marca 2018. Komisia 22. novembra 2017 prijala na základe nariadenia (EÚ) č. 1176/2011 aj správu o mechanizme varovania, v ktorej Dánsko neurčila za jeden z členských štátov, vo vzťahu ku ktorým sa vykoná hĺbkové preskúmanie.

               (2)Správa o krajine na rok 2018 bola pre Dánsko
                  4
                uverejnená 7. marca 2018. Posudzoval sa v nej pokrok, ktorý Dánsko dosiahlo pri plnení odporúčaní pre jednotlivé krajiny prijatých Radou 11. júla 2017, následné opatrenia v nadväznosti na odporúčania prijaté v predchádzajúcich rokoch, ako aj pokrok Dánska pri dosahovaní jeho národných cieľov stratégie Európa 2020.

               (3)Dánsko 24. apríla 2018 predložilo svoj národný program reforiem na rok 2018 a svoj konvergenčný program na rok 2018. S cieľom zohľadniť prepojenia medzi nimi sa obidva tieto programy posudzovali súčasne.

               (4)Príslušné odporúčania pre jednotlivé krajiny boli zohľadnené v programovaní európskych štrukturálnych a investičných fondov na obdobie rokov 2014 – 2020. Podľa článku 23 nariadenia Európskeho parlamentu a Rady (EÚ) č. 1303/2013
                  5
                platí, že ak je to nevyhnutné na podporu vykonávania príslušných odporúčaní Rady, Komisia môže požiadať členský štát, aby preskúmal svoju partnerskú dohodu a príslušné programy a navrhol ich zmeny. Komisia poskytla ďalšie informácie o tom, ako bude využívať toto ustanovenie, v usmerneniach k uplatňovaniu opatrení spájajúcich účinnosť európskych štrukturálnych a investičných fondov s riadnou správou hospodárskych záležitostí
                  6
               .

               (5)Na Dánsko sa v súčasnosti vzťahuje preventívna časť Paktu stability a rastu. Vláda vo svojom konvergenčnom programe na rok 2018 plánuje dosiahnuť celkový deficit 0,7 % HDP v roku 2018 a naďalej počas celého programového obdobia do roku 2025 spĺňať strednodobý rozpočtový cieľ, ktorým je štrukturálny deficit vo výške 0,5 % HDP. Podľa konvergenčného programu na rok 2018 sa očakáva, že pomer dlhu verejnej správy k HDP sa zníži na 35,6 % v roku 2018, bude ďalej klesať na úroveň 34,2 % v roku 2020 a potom sa bude zvyšovať na úroveň tesne pod 40 % do roku 2025. Makroekonomický scenár, na ktorom sa zakladajú uvedené rozpočtové prognózy, je počas programového obdobia realistický. Na základe prognózy Komisie z jari 2018 sa predpokladá, že štrukturálne saldo dosiahne prebytok 0,3 % HDP v roku 2018 a 0,9 % HDP v roku 2019, čo mierne prekračuje cieľ konvergenčného programu na rok 2018 a je nad úrovňou strednodobého rozpočtového cieľa. Rada celkovo zastáva názor, že Dánsko v roku 2018 a 2019 podľa predpokladov dodrží ustanovenia Paktu stability a rastu.

               (6)Podmienkou udržateľného rastu v Dánsku je zabezpečenie ponuky pracovnej sily v časoch demografických zmien a riešenie vznikajúceho nedostatku pracovných síl v určitých odvetviach. Ponuku kvalifikovaných pracovníkov pravdepodobne zvýšia reformy zamerané na zvýšenie miery úspešného ukončenia odborného vzdelávania a prípravy a účasti na nich, ako aj opatrenia s cieľom viac rozvinúť digitálne zručnosti. Opatrenia na lepšie začlenenie marginalizovaných a znevýhodnených skupín na trhu práce by boli v tejto súvislosti takisto prínosné. To platí pre mladých ľudí s nízkou úrovňou dosiahnutého vzdelania, ľudí so zníženou pracovnou schopnosťou a so zdravotným postihnutím a pre ľudí s migrantským pôvodom. Nedávne opatrenia zamerané na pracovnú integráciu odštartovali pomaly, ale zdá sa, že zlepšujú situáciu novo prichádzajúcich utečencov. Integrácia detí s migrantským pôvodom do vzdelávacieho systému predstavuje naďalej kľúčovú výzvu a premieta sa do ich nižších priemerných výsledkov v oblasti vzdelávania v porovnaní s inými deťmi.

               (7)Vysoký rast produktivity má zásadný význam pre podporu hospodárskeho rastu, udržanie relatívne vysokej úrovne životných podmienok v Dánsku a zabezpečenie konkurencieschopnosti krajiny. Hoci je produktivita Dánska v porovnaní s ostatnými členskými štátmi EÚ vysoká, rast produktivity už dlhší čas upadá a existuje široká škála možných prekážok brániacich rastu produktivity (ktoré identifikovali aj dánska rada pre produktivitu a orgán pre hospodársku súťaž). Pomalým rastom produktivity sa vyznačujú najmä služby orientované na domáci trh, pretože vláda v roku 2017 prijala len obmedzené opatrenia na zvýšenie hospodárskej súťaže a niektoré časti, ako napríklad hypotekárne banky, nie sú vystavené zahraničnej konkurencii. Slabá hospodárska súťaž v niektorých sektoroch služieb orientovaných na domáci trh (napr. v oblasti maloobchodu, financií, distribúcii verejných služieb a sieťových odvetví, dopravy a veľkoobchodu s liekmi) stále negatívne ovplyvňuje produktivitu, investície a vytváranie pracovných miest.

               (8)Po niekoľkých rokoch výrazného zvyšovania cien bývania sa začínajú objavovať riziká nadhodnotenia, najmä v hlavných mestských oblastiach. Európsky výbor pre systémové riziká vydal upozornenie pre osem krajín EÚ vrátane Dánska, v ktorom poukazuje na strednodobé zraniteľné miesta v sektore obytných nehnuteľností z dôvodu zvyšovania cien bývania v kombinácii s vysokou mierou zadlženosti domácností. Domácnosti v roku 2017 naďalej znižovali svoj dlh, ale ten stále patrí medzi najvyššie v EÚ (ako % HDP) a prevyšuje rámec toho, čo je odôvodnené ekonomickými fundamentmi a prudenciálnymi prahovými hodnotami podľa odhadov Komisie. Od roku 2013 sa navyše výrazne zvyšuje podiel hypoték s veľmi vysokými úrovňami pomeru úveru k výške príjmu, najmä v Kodani a jej okolí. Na riešenie regionálnych rozdielov v cenách bývania prijali dánske orgány niekoľko nových makroprudenciálnych opatrení s cieľom ešte viac obmedziť riskantné pôžičky (s účinnosťou od roku 2018 a 2020) a zaviedli reformu dane z nehnuteľností (s účinnosťou od roku 2021). Kombinácia veľmi vysokých pomerov úveru k výške príjmu, veľkého dlhu s vysokou citlivosťou na úrokové sadzby a potenciálne nadhodnotených cien bývania však zvyšuje riziko cenovej nápravy, ktorá by mohla poškodiť reálnu ekonomiku a bankový sektor.

               (9)Komisia vykonala v kontexte európskeho semestra na rok 2018 komplexnú analýzu hospodárskej politiky Dánska, ktorú uverejnila v správe o tejto krajine na rok 2018. Zároveň posúdila konvergenčný program na rok 2018, národný program reforiem na rok 2018 a následné opatrenia v nadväznosti na odporúčania adresované Dánsku v predchádzajúcich rokoch. Zohľadnila nielen ich význam pre udržateľnú fiškálnu a sociálno-ekonomickú politiku v Dánsku, ale aj ich súlad s pravidlami a usmerneniami Únie vzhľadom na potrebu posilniť celkovú správu hospodárskych záležitostí Únie zabezpečením vstupov na úrovni Únie do budúceho vnútroštátneho rozhodovania.

               (10)Rada na základe tohto posúdenia preskúmala program stability 2018 a dospela k názoru, že Dánsko podľa predpokladov dodrží Pakt stability a rastu,

               TÝMTO ODPORÚČA, aby Dánsko v rokoch 2018 a 2019 prijalo opatrenia s cieľom:

               1.Zvýšiť hospodársku súťaž v sektoroch služieb orientovaných na domáci trh, napríklad v oblasti distribúcie verejných služieb, sieťových odvetví a vo finančnom sektore.

               V Bruseli

                     Za Radu

                     predseda

                     (1)

                        Ú. v. ES L 209, 2.8.1997, s. 1.

                     (2)

                        COM(2018) 404 final.

                     (3)

                        P8_TA(2018)0077 a P8_TA(2018)0078.

                     (4)

                        SWD(2018) 203 final.

                     (5)

                        Nariadenie Európskeho parlamentu a Rady (EÚ) č. 1303/2013 zo 17. decembra 2013, ktorým sa stanovujú spoločné ustanovenia o Európskom fonde regionálneho rozvoja, Európskom sociálnom fonde, Kohéznom fonde, Európskom poľnohospodárskom fonde pre rozvoj vidieka a Európskom námornom a rybárskom fonde a ktorým sa stanovujú všeobecné ustanovenia o Európskom fonde regionálneho rozvoja, Európskom sociálnom fonde, Kohéznom fonde a Európskom námornom a rybárskom fonde, a ktorým sa zrušuje nariadenie Rady (ES) č. 1083/2006 (Ú. v. EÚ L 347, 20.12.2013, s. 320).

                     (6)

                        COM(2014) 494 final.


               EURÓPSKA KOMISIA
            V Bruseli23. 5. 2018
            COM(2018) 401 final
            Odporúčanie
            ODPORÚČANIE RADY
            ktoré sa týka národného programu reforiem Belgicka na rok 2018a ktorým sa predkladá stanovisko Rady k programu stability Belgicka na rok 2018

               Odporúčanie

               ODPORÚČANIE RADY

               ktoré sa týka národného programu reforiem Belgicka na rok 2018

                  a ktorým sa predkladá stanovisko Rady k programu stability Belgicka na rok 2018

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 121 ods. 2 a článok 148 ods. 4,

               so zreteľom na nariadenie Rady (ES) č. 1466/97 zo 7. júla 1997 o posilnení dohľadu nad stavmi rozpočtov a o dohľade nad hospodárskymi politikami a ich koordinácii
                  1
               , a najmä na jeho článok 5 ods. 2,

               so zreteľom na odporúčanie Európskej komisie
                  2
               ,

               so zreteľom na uznesenia Európskeho parlamentu
                  3
               ,

               so zreteľom na závery Európskej rady,

               so zreteľom na stanovisko Výboru pre zamestnanosť,

               so zreteľom na stanovisko Hospodárskeho a finančného výboru,

               so zreteľom na stanovisko Výboru pre sociálnu ochranu,

               so zreteľom na stanovisko Výboru pre hospodársku politiku,

               keďže:

               (1)Komisia 22. novembra 2017 prijala ročný prieskum rastu, čo znamenalo začiatok európskeho semestra pre koordináciu hospodárskych politík na rok 2018. Náležite pri tom zohľadnila Európsky pilier sociálnych práv, ktorý vyhlásil Európsky parlament, Rada a Komisia 17. novembra 2017. Priority ročného prieskumu rastu schválila Európska rada na zasadnutí 22. marca 2018. Komisia 22. novembra 2017 prijala na základe nariadenia (EÚ) č. 1176/2011 aj správu o mechanizme varovania, v ktorej Belgicko neurčila za jeden z členských štátov, vo vzťahu ku ktorým sa vykoná hĺbkové preskúmanie. V ten istý deň Komisia prijala aj odporúčanie na odporúčanie Rady týkajúce sa hospodárskej politiky eurozóny, ktoré schválila Európska rada na zasadnutí 22. marca 2018. Rada prijala 14. mája 2018 odporúčanie o hospodárskej politike eurozóny („odporúčanie pre eurozónu“).

               (2)Belgicko by ako členský štát, ktorého menou je euro, malo vzhľadom na úzke prepojenia medzi ekonomikami v hospodárskej a menovej únii zabezpečiť úplné a včasné vykonanie odporúčania o hospodárskej politike eurozóny, ako sa zohľadňuje v odporúčaniach 1 až 3.

               (3)Správa o krajine na rok 2018 bola pre Belgicko
                  4
                uverejnená 7. marca 2018. Posudzoval sa v nej pokrok, ktorý Belgicko dosiahlo pri plnení odporúčaní pre jednotlivé krajiny prijatých Radou 11. júla 2017, následné opatrenia v nadväznosti na odporúčania prijaté v predchádzajúcich rokoch, ako aj pokrok Belgicka pri dosahovaní jeho národných cieľov stratégie Európa 2020.

               (4)Belgicko 27. apríla 2018 predložilo svoj národný program reforiem na rok 2018 a svoj program stability na rok 2018. S cieľom zohľadniť prepojenia medzi nimi sa obidva tieto programy posudzovali súčasne.

               (5)Príslušné odporúčania pre jednotlivé krajiny boli zohľadnené v programovaní európskych štrukturálnych a investičných fondov na obdobie rokov 2014 – 2020. Podľa článku 23 nariadenia Európskeho parlamentu a Rady (EÚ) č. 1303/2013 platí, že ak je to potrebné na podporu vykonávania príslušných odporúčaní Rady
                  5
               , Komisia môže požiadať členský štát, aby preskúmal svoju partnerskú dohodu a príslušné programy a navrhol ich zmeny. Komisia poskytla ďalšie informácie o tom, ako bude využívať toto ustanovenie, v usmerneniach k uplatňovaniu opatrení spájajúcich účinnosť európskych štrukturálnych a investičných fondov s riadnou správou hospodárskych záležitostí
                  6
               .

               (6)Belgicko v súčasnosti podlieha preventívnej časti Paktu stability a rastu a dlhovému pravidlu. Vláda vo svojom programe stability na rok 2018 plánuje postupné zlepšovanie celkového salda, a to z deficitu vo výške 1,0 % HDP v roku 2017 na prebytok vo výške 0,1 % HDP v roku 2021. Strednodobý rozpočtový cieľ, ktorým je vyrovnaná rozpočtová pozícia v štrukturálnom vyjadrení, sa plánuje dosiahnuť do roku 2020. Prepočítané štrukturálne saldo
                  7
                však stále vykazuje deficit vo výške 0,2 % HDP v roku 2020. Po tom, ako pomer verejného dlhu k HDP dosiahol v roku 2014 vrchol na úrovni takmer 107 % HDP a v roku 2017 klesol na približne 103 % HDP, sa podľa programu stability na rok 2018 očakáva, že do roku 2021 bude ďalej klesať na úroveň 94,6 %. Makroekonomický scenár, na ktorom sa zakladajú tieto rozpočtové prognózy, je realistický. Zároveň neboli konkretizované opatrenia potrebné na podporu plánovaných cieľových hodnôt deficitu na obdobie od roku 2019, čo prispieva k zhoršeniu štrukturálneho salda v roku 2019, ktoré pri nezmenených politikách očakávala Komisia vo svojej prognóze z jari 2018.

               (7)Komisia 23. mája 2018 uverejnila správu podľa článku 126 ods. 3 ZFEÚ, pretože Belgicko v roku 2017 nedosiahlo dostatočný pokrok smerom k dodržaniu referenčnej hodnoty pre znižovanie dlhu. Keďže v súčasnosti neexistujú dostatočne spoľahlivé dôkazy, na základe ktorých by sa dalo tvrdiť, že v Belgicku existuje značná odchýlka v roku 2017 a za roky 2016 a 2017 posudzované spoločne, v správe sa po posúdení všetkých relevantných faktorov nedalo dospieť k úplnému záveru, či dlhové kritérium v zmysle vymedzenia v zmluve a v nariadení (ES) č. 1467/1997 je alebo nie je splnené. Komisia prehodnotí, či bolo kritérium splnené, na základe údajov ex post za rok 2018, ktoré sa majú oznamovať na jar 2019.

               (8)V programe stability na rok 2018 sa uvádza, že vplyv bezpečnostných opatrení na rozpočet je v roku 2017 značný, a poskytujú sa dostatočné dôkazy o rozsahu a povahe týchto dodatočných rozpočtových nákladov. Podľa Komisie oprávnené dodatočné výdavky na bezpečnostné opatrenia dosiahli v roku 2017 úroveň 0,04 % HDP. Ustanovenia uvedené v článku 5 ods. 1 a článku 6 ods. 3 nariadenia (ES) č. 1466/97 umožňujú, aby sa zohľadnili tieto dodatočné výdavky, keďže závažné teroristické hrozby sú nezvyčajnou udalosťou, ich vplyv na verejné financie Belgicka je značný a v prípade, že by sa povolila dočasná odchýlka od postupu úprav smerujúcich k dosiahnutiu strednodobého rozpočtového cieľa, neohrozila by sa tým udržateľnosť. Požadovaná úprava smerom k strednodobému rozpočtovému cieľu na rok 2017 sa preto znížila s cieľom zohľadniť tieto dodatočné náklady.

               (9)Rada 11. júla 2017 odporučila Belgicku, aby zabezpečilo, že nominálna miera rastu čistých primárnych verejných výdavkov
                  8
                v roku 2018 nepresiahne 1,6 %, čo zodpovedá ročnej štrukturálnej úprave vo výške 0,6 % HDP. Zároveň bolo uvedené, že v posúdení návrhu rozpočtového plánu na rok 2018 a následnom posúdení rozpočtových výsledkov za rok 2018 sa bude musieť náležite zohľadniť cieľ, ktorým je plnenie zámerov fiškálnej politiky, ktoré prispievajú k posilneniu prebiehajúceho oživenia a k zabezpečeniu udržateľnosti verejných financií. Po tom, ako Komisia pri príprave svojho stanoviska k návrhu rozpočtového plánu Belgicka posúdila mieru oživenia v Belgicku a náležite zvážila jeho problémy v oblasti udržateľnosti, dospela k záveru, že v tomto ohľade netreba zohľadniť žiadne ďalšie prvky. Z prognózy Komisie z jari 2018 vyplýva, že existuje riziko značnej odchýlky od odporúčanej úpravy smerom k dosiahnutiu strednodobého rozpočtového cieľa v roku 2018 a za roky 2017 a 2018 posudzované spoločne.

               (10)Keďže pomer verejného dlhu Belgicka k HDP sa nachádza nad úrovňou 60 % HDP a plánovaná produkčná medzera je na úrovni 0,4 %, nominálna miera rastu čistých primárnych verejných výdavkov by nemala v roku 2019 presiahnuť 1,8 % v súlade so štrukturálnou úpravou vo výške 0,6 % HDP na základe matice požiadaviek Paktu stability a rastu. Za predpokladu nezmenenej politiky by sa Belgicko vystavilo riziku značnej odchýlky od uvedenej požiadavky v roku 2019 a za roky 2018 a 2019 posudzované spoločne. Prima facie sa nepredpokladá, že Belgicko v rokoch 2018 a 2019 dodrží dlhové pravidlo. Rada celkovo zastáva názor, že od roku 2018 by sa mali prijať opatrenia potrebné na zosúladenie s ustanoveniami Paktu stability a rastu. Bolo by obozretné, keby sa všetky neočakávané zisky použili na ďalšie zníženie pomeru verejného dlhu k HDP.

               (11)Udržateľnosť verejných financií zostáva výzvou aj naďalej. Dôchodkové reformy, ktoré sa schválili v roku 2015, boli významným krokom v riešení rizík súvisiacich s dlhodobým starnutím, avšak správa o starnutí za rok 2018 poukazuje na to, že dlhodobé výdavky súvisiace so starnutím, ktoré sa vynakladajú na dôchodky a dlhodobú starostlivosť, sú vyššie, než sa pôvodne očakávalo. Predpokladá sa, že výdavky na dôchodky vzrastú v roku 2070 o 2,9 percentuálneho bodu HDP v porovnaní s nárastom o 1,3 percentuálneho bodu v poslednej aktualizácii a priemerným poklesom o 0,1 percentuálneho bodu HDP za eurozónu. V tejto súvislosti by úplné zrealizovanie plánu vládnych reforiem mohlo prispieť k vyriešeniu týchto rizík. Okrem toho sa predpokladá, že výdavky na dlhodobú starostlivosť, ktoré už aj tak prevyšujú priemer EÚ, sa do roku 2070 zvýšia z 2,3 % HDP na 4,0 % HDP. Pokiaľ by sa obmedzila fragmentácia organizačnej štruktúry dlhodobej starostlivosti, ktorá je spôsobená rozložením právomocí medzi rôznymi úrovňami správy, mohla by sa zvýšiť efektívnosť vynakladania výdavkov v tejto oblasti.

               (12)V prípade federatívneho členského štátu, akým je Belgicko, kde sa právomoc vynakladať výdavky z veľkej časti decentralizovala na nižšie úrovne verejnej správy, má účinná koordinácia rozpočtu zásadný význam. V snahe zlepšiť vnútornú koordináciu a transponovať fiškálnu časť Zmluvy o stabilite, koordinácii a správe v hospodárskej a menovej únii („fiškálna dohoda“) federálna vláda uzavrela v roku 2013 dohodu o spolupráci s verejnými správami na úrovni regiónov a spoločenstiev s cieľom vymedziť všeobecné a individuálne viacročné fiškálne postupy, ktoré má monitorovať Vysoká finančná rada. Podarilo sa dospieť k dohode o individuálnych fiškálnych cieľoch, ktoré sa majú dosiahnuť do roku 2020, čo je pozitívny krok. Formálna dohoda o každoročných fiškálnych cieľoch na všetkých úrovniach verejnej správy však ešte stále chýba. Dosiahol sa pokrok v zavádzaní záruk, ktoré dostatočne chránia nezávislosť Vysokej finančnej rady.

               (13)Obmedzovanie výdavkov by mohlo vo fiškálnej konsolidácii zohrávať väčšiu úlohu. Celkové verejné výdavky vyjadrené ako percentuálny podiel HDP sa pohybujú nad priemerom eurozóny. Hoci majú verejné investície potenciál stimulovať rast v dlhodobom horizonte, v porovnaní s európskymi štandardmi sú nízke, a to najmä vo vzťahu k celkovým verejným výdavkom. Nízky je nielen objem dostupného verejného kapitálu, ale zhoršila sa aj kvalita verejnej infraštruktúry. Preskúmanie výdavkov môže prispieť k inteligentnejšiemu rozdeľovaniu výdavkov a k podporovaniu konsolidácie, ktorá má priaznivý vplyv na rast. Na regionálnej úrovni iba Flámsko plánuje zaviesť do svojho rozpočtového postupu prístup založený na preskúmavaní výdavkov. Navyše ani jedna úroveň verejnej správy dnes v Belgicku nie je viazaná vnútroštátnymi výdavkovými pravidlami s výnimkou stropu pre výdavky na zdravotnú starostlivosť. To je v protiklade s tým, že v celej EÚ sa takéto pravidlá prijímajú čoraz častejšie, a bráni to aj fiškálnej konsolidácii založenej na výdavkoch. Príspevky do belgického systému ochrany vkladov navyše nie sú investované do oddeleného portfólia nízkorizikových aktív.

               (14)Rozdelenie dlhov a aktív medzi belgickými domácnosťami odhaľuje niektoré slabé miesta, a to aj napriek ich celkovej priaznivej majetkovej situácii. Dlhšie trvajúce obdobie, počas ktorého ceny nehnuteľností určených na bývanie rástli rýchlejšie ako disponibilný príjem domácností, viedlo k oslabeniu finančnej situácie domácností, keďže došlo takmer k mechanickému zvýšeniu ich dlhu. Napriek tomu, že sa prijali opatrenia na riešenie problému rastúceho makroprudenciálneho rizika, zložitý vnútroštátny postup na prijímanie makroprudenciálnych rozhodnutí môže viesť k tomu, že niektoré riziká ohrozujúce finančnú stabilitu zostanú nevyriešené. Zdá sa, že ceny nehnuteľností určených na bývanie sú v súčasnej dobe mierne nadhodnotené.

               (15)Ako sa uvádza v odporúčaní pre eurozónu z roku 2018, boj proti agresívnemu daňovému plánovaniu je nevyhnutným predpokladom toho, aby sa zabránilo narušeniu hospodárskej súťaže medzi firmami, aby sa zabezpečilo spravodlivé zaobchádzanie s daňovníkmi a aby sa chránili verejné financie. Účinky presahovania stratégií agresívneho daňového plánovania daňovníkov medzi členskými štátmi si vyžadujú, aby sa na úrovni vnútroštátnych politík podnikali koordinované opatrenia s cieľom doplniť právne predpisy EÚ. Bývalý systém odpočítavania hypotetických úrokov, ktorý bol založený na vlastnom kapitále, sa nahradil prírastkovým systémom. Nový systém, ktorý vychádza z rovnakého prírastkového základu ako úľava pre rast a investície, ktorá bola navrhnutá v spoločnom základe dane z príjmov právnických osôb, bude obmedzený na prírastkový vlastný kapitál vypočítaný na základe 5-ročného priemeru. Táto zmena by mala prispieť k rozpočtovej neutralite reformy dane z príjmov právnických osôb a popritom riešiť problém potenciálneho zneužívania systému na agresívne daňové plánovanie a súčasne zmierniť problém zvýhodňovania dlhu oproti kapitálovému financovaniu. Keďže vznikali obavy v súvislosti s tým, že neexistujú žiadne osobitné pravidlá proti zneužívaniu právnych predpisov, v súčasnosti sa pripravuje rámec, ktorý by mal zabrániť zneužívaniu. Je to pozitívny krok. Bude sa pozorne monitorovať, aby sa zabezpečilo, že nové pravidlá sa budú vzťahovať na všetky príslušné formy zneužívania. Komisia bude v nadväznosti na nedávne výmeny pokračovať v konštruktívnom dialógu s cieľom bojovať proti stratégiám agresívneho daňového plánovania daňovníkov.

               (16)Nedávny hospodársky rast prispel k vytvoreniu veľkého počtu pracovných miest. Rast zamestnanosti bol výrazný v roku 2017 a miera nezamestnanosti sa v súčasnosti približuje k úrovni spred krízy. Pokiaľ však ide o mieru zamestnanosti obyvateľstva vo veku 20 až 64 rokov (68,1 % v roku 2017), Belgicko zatiaľ nesmeruje k splneniu svojho cieľa (73,2 %) vytýčeného v rámci stratégie Európa 2020. Pokiaľ ide o účasť znevýhodnených skupín na trhu práce, zatiaľ sa dosiahol len obmedzený pokrok, keďže nečinnosť a nezamestnanosť sa týkajú predovšetkým nízkokvalifikovaných osôb, osôb s migrantským pôvodom a starších pracovníkov, čo znamená, že prekážkou integrácie na trhu práce sú tak štrukturálne faktory, ako aj faktory špecifické pre konkrétne skupiny. Najmä osoby s migrantským pôvodom, ktoré tvoria veľký podiel obyvateľstva v produktívnom veku, naďalej čelia nepriaznivým výsledkom na trhu práce, a preto predstavujú významný nevyužitý potenciál trhu práce. V roku 2016 miera zamestnanosti osôb narodených mimo EÚ predstavovala 49,1 %, čo je o viac ako 20 percentuálnych bodov menej ako v prípade domáceho obyvateľstva (rozdiel bol ešte výraznejší u žien). Existujú isté dôkazy, že aktivačné opatrenia nie sú rovnako účinné pri všetkých skupinách obyvateľstva. Hoci boli prijaté určité opatrenia, aby sa pomohlo novo prichádzajúcim migrantom s integráciou a aby sa riešil problém diskriminácie, koordinácia medzi jednotlivými oblasťami politiky a politickými úrovňami ešte stále nie je dostatočná na to, aby sa dal vyriešiť problém integrácie ľudí s migrantským pôvodom na pracovnom trhu. Výrazné regionálne rozdiely vo výsledkoch na trhu práce pretrvávajú.

               (17)Napriek tomu, že sa vyvinulo úsilie o zníženie daňovo-odvodového zaťaženia práce, faktory odrádzajúce od práce zostávajú vysoké v prípade niektorých skupín, ako sú jednočlenné domácnosti zarábajúce priemernú mzdu a druhé zárobkovo činné osoby v domácnosti. Napriek predchádzajúcim opatreniam daňovo-odvodové zaťaženie jednočlennej domácnosti zarábajúcej priemernú mzdu zostalo v roku 2016 jedným z najvyšších v EÚ. Pasca nezamestnanosti v prípade osôb s nízkou mzdou (67 % priemernej mzdy za jednočlennú domácnosť) je tiež jednou z najvyšších v EÚ. Vysoká miera daňových prekážok pre druhé zárobkovo činné osoby v domácnosti, najmä ženy, pretrváva.

               (18)Miera voľných pracovných miest je jednou z najvyšších v EÚ, čo poukazuje na veľký nesúlad medzi ponúkanými a požadovanými zručnosťami, čo okrem iného súvisí s nízkou mobilitou a nedostatočnými jazykovými zručnosťami v bruselskom regióne. Účasť na celoživotnom vzdelávaní je nízka. Väčšia angažovanosť jednotlivcov a zamestnávateľov v otázkach kontinuálneho celoživotného vzdelávania má význam z toho dôvodu, že ľuďom umožňuje zvládnuť prechod z jedného zamestnania do druhého.

               (19)Určitý pokrok sa dosiahol v súvislosti s poskytovaním rovnakých príležitostí na účasť na kvalitnom vzdelávaní a odbornej príprave, keďže spoločenstvá postupne zavádzajú školské reformy. V oblasti vzdelávania stále pretrvávajú veľké dlhodobé nerovnosti aj napriek dosiahnutiu dobrých priemerných výsledkov v medzinárodnom porovnaní. Výsledky v oblasti vzdelania 15-ročných žiakov poukazujú na značné rozdiely súvisiace so sociálno-ekonomickým zázemím a postavením migranta. Rozdiely vo výsledkoch medzi jednotlivými spoločenstvami, ako aj nedostatočné zastúpenie znevýhodnených skupín medzi študentmi dosahujúcimi najlepšie výsledky vo vedných disciplínach, v čítaní a matematike sú znepokojujúce. Veľké rozdiely vo výsledkoch medzi školami sú sprevádzané nerovnosťou v príležitostiach na vzdelávanie. Napriek tomu, že je podiel absolventov terciárneho vzdelávania vysoký, stále vidieť nerovnosti v prístupe ku kvalitnému vzdelávaniu, nedostatok zručností a regionálne rozdiely. Podiel absolventov v odboroch vedy, techniky a matematiky je jedným z najnižších v EÚ a nedostatky v týchto oblastiach by sa mohli stať hlavnou prekážkou rastu a inovácie. Hoci je nedostatok učiteľov čoraz znepokojujúcejší, reformy týkajúce sa učiteľov napredujú len pomaly. Vznikla potreba prispôsobiť kontinuálny profesijný rozvoj učiteľov. Obe spoločenstvá, flámske i francúzsky hovoriace, sa pustili do zásadných reforiem svojich systémov vzdelávania. Ich realizácia je naplánovaná na nadchádzajúce desaťročie, ako aj neskôr. Na konci roka 2017 však bolo prijaté rozhodnutie odložiť nadobudnutie platnosti kľúčových opatrení. Vplyv reforiem i opatrení bude do veľkej miery závisieť od ich účinného vykonávania a sledovania.

               (20)Na uvoľnenie reštriktívneho regulačného rámca v oblasti služieb sa prijali iba obmedzené reformy. Flámsko zrušilo právne predpisy upravujúce zakladanie živnosti v prípade vybraného počtu remeselných povolaní. V prípade niektorých profesionálnych služieb však pretrváva vysoká miera regulácie. V dôsledku toho je hospodárska súťaž v týchto sektoroch utlmená a miera prieniku nových podnikov prichádzajúcich na trh je nízka. V sektore stavebníctva sú zavedené horizontálne systémy udeľovania povolení na prístup na trh stavebníctva a získavanie stavebných povolení zostáva zložité aj napriek opatreniam, ktoré sa prijali v posledných rokoch. Miery úbytku podnikov v belgickom sektore stavebníctva sú výrazne pod priemerom EÚ, čo môže naznačovať, že sektor trpí nedostatočnou hospodárskou súťažou. To má vplyv aj na dokončenie dôležitých projektov v oblasti infraštruktúry. Významné obmedzenia existujú aj v oblasti poskytovania služieb železničnej a cestnej dopravy. Nízky rast produktivity v belgickom hospodárstve je do veľkej miery podmienený nízkym rastom produktivity v sektore služieb. Regulačné obmedzenia majú takisto nepriaznivé účinky presahovania na používateľov týchto služieb, a to najmä v spracovateľskom priemysle. Hlbšie štrukturálne reformy v kľúčových sektoroch služieb by pomohli podporiť rast produktivity, ktorý je nevyhnutný na zabezpečenie budúceho hospodárskeho rastu, ako aj udržateľnosti verejných financií.

               (21)Obmedzený pokrok sa dosiahol aj pri zlepšovaní fungovania maloobchodného sektora. Aj napriek nedávnym reformám regulačné obmedzenia ešte stále zaťažujú výkonnosť tohto sektora a bránia investíciám. Ceny mnohých kategórií výrobkov sú aj naďalej vyššie ako v susedných krajinách. Väčšie úsilie je potrebné vynaložiť aj na to, aby bolo podnikateľské prostredie súťaživejšie a priaznivejšie pre investície, vďaka čomu by spotrebitelia mohli mať väčší výber výrobkov a nižšie ceny. V apríli Komisia navrhla osvedčené postupy s cieľom usmerniť reformy členských štátov v maloobchodnom sektore
                  9
               .

               (22)Podnikateľské výsledky Belgicka zostávajú na nízkej úrovni, a to napriek niektorým reformám uskutočneným v posledných rokoch a nedávnym opatreniam, ktorých vplyv treba ešte posúdiť. Podnikateľská dynamika je nízka, pretože miera zakladania podnikov je jednou z najnižších v Európe a ďaleko zaostáva za priemerom v EÚ spolu s nízkou mierou likvidácie. Navyše aj administratívna záťaž podnikov zostáva naďalej vysoká a vyznačuje sa zložitými postupmi, ako aj nízkou úrovňou regulačnej istoty.

               (23)V oblasti digitálnych verejných služieb dosahuje Belgicko priemerné výsledky. Belgicko na rozdiel od svojej celkovej dobrej situácie v oblasti rozvoja digitálneho hospodárstva dosahuje iba priemernú úroveň v oblasti digitálnych verejných služieb. Federálna štruktúra Belgicka prináša osobitné výzvy, ktorým musí krajina čeliť pri zavádzaní jednotných celonárodných služieb elektronickej verejnej správy. Rôzne systémy, ktoré nie sú nevyhnutne interoperabilné, vytvárajú straty spôsobené ich nedostatočnou kompatibilitou. Naďalej pretrvávajú vážne obavy o súdny systém, najmä pokiaľ ide o oneskorené činnosti, digitalizáciu a spoľahlivosť, porovnateľnosť a jednotnosť súdnych údajov. Pri zavádzaní iniciatív zacielených na digitalizáciu určitých súdnych služieb na všetkých súdoch, ako napríklad elektronická schránka alebo elektronická podateľňa, sa zaznamenal časový sklz. Kým sa však tento jednotný kódovací systém nebude uplatňovať na všetkých súdoch, spoľahlivosť a porovnateľnosť údajov o efektívnosti súdnych konaní bude len obmedzená.

               (24)Napriek nedávnym reformám je belgický daňový systém naďalej zložitý. Reformou dane z príjmov právnických osôb sa znížia zákonné sadzby a prispeje sa k zjednodušeniu systému. Napriek tomu však pretrvávajú početné výnimky a deformačné stimuly, na čo poukazuje rastúci trend v celkovej výške daňových úľav. Mohla by sa ešte viac využívať možnosť presunu daňového zaťaženia tak, aby sa viac podporil rast. Príjmy z environmentálnych daní patria stále medzi najnižšie v EÚ. Zároveň existuje výrazný potenciál pre skutočný „ekologický“ presun daňového zaťaženia, ktorým sa má okrem iného odstrániť priaznivé daňové zaobchádzanie so služobnými vozidlami, ktoré prispievajú k znečisťovaniu ovzdušia, dopravným zápcham a emisiám skleníkových plynov.

               (25)Pri riešení problému dopravného preťaženia sa dosiahol len obmedzený pokrok. Na mobilitu negatívne vplýva nedostatok verejných investícií do infraštruktúry, deformačné daňové stimuly a nedostatočná hospodárska súťaž v oblasti dopravných služieb, čo spôsobuje veľké preťaženie a brzdí rast produktivity. Dopravné preťaženie na cestách sa z roka na rok zhoršuje, pričom odrádza zahraničných investorov a prináša so sebou vysoké sociálne, hospodárske a environmentálne náklady. Dokončenie a zdokonalenie železničnej a cestnej dopravnej infraštruktúry je najnaliehavejšou výzvou, a to najmä v okolí a vo vnútri Antverp a Bruselu. Významné obmedzenia sú príznačné aj pre oblasť služieb železničnej a cestnej dopravy. Príslušné orgány môžu podporiť efektívnejšie využívanie existujúcej infraštruktúry a prechod na iné druhy dopravy, konkrétne prechod z individuálnej dopravy na kolektívnejšie a nízkoemisné alternatívy.

               (26)Komisia vykonala v kontexte európskeho semestra na rok 2018 komplexnú analýzu hospodárskej politiky Belgicka, ktorú uverejnila v správe o tejto krajine na rok 2018. Zároveň posúdila program stability na rok 2018, národný program reforiem na rok 2018 a následné opatrenia v nadväznosti na odporúčania adresované Belgicku v predchádzajúcich rokoch. Zohľadnila nielen ich význam pre udržateľnú fiškálnu a sociálno-ekonomickú politiku v Belgicku, ale aj ich súlad s pravidlami a usmerneniami Únie vzhľadom na potrebu posilniť celkovú správu hospodárskych záležitostí Únie zabezpečením vstupov na úrovni Únie do budúceho vnútroštátneho rozhodovania.

               (27)Rada na základe tohto posúdenia preskúmala program stability na rok 2018 a jej stanovisko
                  10
               je zohľadnené najmä v odporúčaní 1,

               TÝMTO ODPORÚČA, aby Belgicko v rokoch 2018 a 2019 prijalo opatrenia s cieľom:

               1.zabezpečiť, že nominálna miera rastu čistých primárnych verejných výdavkov v roku 2019 nepresiahne 1,8 %, čo zodpovedá ročnej štrukturálnej úprave vo výške 0,6 % HDP. Využiť neočakávané zisky na urýchlenie zníženia miery zadlženosti verejnej správy. Pokračovať v plánovaných dôchodkových reformách a obmedziť predpokladaný nárast výdavkov na dlhodobú starostlivosť. Pokračovať v úplnom vykonávaní dohody o spolupráci z roku 2013 s cieľom koordinovať fiškálne politiky na všetkých úrovniach verejnej správy. Zlepšiť efektívnosť a štruktúru verejných výdavkov na všetkých úrovniach verejnej správy, aby sa vytvoril priestor pre verejné investície, a to najmä prostredníctvom preskúmania výdavkov.

               2.Odstrániť demotivačné faktory, ktoré odrádzajú od práce, a zvýšiť účinnosť aktívnych politík trhu práce, najmä v prípade nízkokvalifikovaných osôb, ľudí s migrantským pôvodom a starších pracovníkov. Pokračovať v reformách vzdelávania a odbornej prípravy, a to aj prostredníctvom podporovania rovnosti a zvyšovania podielu absolventov vo vedeckých, technologických, inžinierskych a matematických odboroch.

               3.Znížiť regulačné a administratívne zaťaženie, aby sa stimulovalo podnikanie a zlepšovala hospodárska súťaž v oblasti služieb, a to najmä v oblastiach maloobchodu, stavebníctva a odborných služieb. Riešiť výzvy v súvislosti s rastúcou mobilitou, najmä prostredníctvom investícií do novej alebo existujúcej dopravnej infraštruktúry a posilnením stimulov podnecujúcich využívanie kolektívnej a nízkoemisnej dopravy.

               V Bruseli

                     Za Radu

                     predseda

                     (1)

                        Ú. v. ES L 209, 2.8.1997, s. 1.

                     (2)

                        COM(2018) 401 final.

                     (3)

                        P8_TA(2018)0077 a P8_TA(2018)0078.

                     (4)

                        SWD(2018) 200 final.

                     (5)

                        Nariadenie Európskeho parlamentu a Rady (EÚ) č. 1303/2013 zo 17. decembra 2013, ktorým sa stanovujú spoločné ustanovenia o Európskom fonde regionálneho rozvoja, Európskom sociálnom fonde, Kohéznom fonde, Európskom poľnohospodárskom fonde pre rozvoj vidieka a Európskom námornom a rybárskom fonde a ktorým sa stanovujú všeobecné ustanovenia o Európskom fonde regionálneho rozvoja, Európskom sociálnom fonde, Kohéznom fonde a Európskom námornom a rybárskom fonde, a ktorým sa zrušuje nariadenie Rady (ES) č. 1083/2006 (Ú. v. EÚ L 347, 20.12.2013, s. 320).

                     (6)

                        COM(2014) 494 final.

                     (7)

                        Saldo očistené od cyklických vplyvov bez jednorazových a dočasných opatrení, prepočítané útvarmi Komisie podľa spoločne dohodnutej metodiky.

                     (8)

                        Čisté primárne verejné výdavky pozostávajú z celkových verejných výdavkov bez úrokových výdavkov, výdavkov na programy Únie plne hradených z fondov Únie a nediskrečných zmien vo výdavkoch na dávky v nezamestnanosti. Tvorba hrubého fixného kapitálu financovaná z vnútroštátnych zdrojov je rozložená na obdobie štyroch rokov. Diskrečné opatrenia na strane príjmov alebo zvýšenia príjmov vyplývajúce z právnych predpisov sú započítané. Jednorazové opatrenia na strane príjmov aj výdavkov sú vzájomne započítané.

                     (9)

                        COM(2018) 219 final.

                     (10)

                        Podľa článku 5 ods. 2 nariadenia Rady (ES) č. 1466/97.


               EURÓPSKA KOMISIA
            V Bruseli23. 5. 2018
            COM(2018) 402 final
            Odporúčanie
            ODPORÚČANIE RADY,
            ktoré sa týka národného programu reforiem Bulharska na rok 2018a ktorým sa predkladá stanovisko Rady ku konvergenčnému programu Bulharska na rok 2018

               Odporúčanie

               ODPORÚČANIE RADY,

               ktoré sa týka národného programu reforiem Bulharska na rok 2018

                  a ktorým sa predkladá stanovisko Rady ku konvergenčnému programu Bulharska na rok 2018

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 121 ods. 2 a článok 148 ods. 4,

               so zreteľom na nariadenie Rady (ES) č. 1466/97 zo 7. júla 1997 o posilnení dohľadu nad stavmi rozpočtov a o dohľade nad hospodárskymi politikami a ich koordinácii
                  1
               , a najmä na jeho článok 9 ods. 2,

               so zreteľom na nariadenie Európskeho parlamentu a Rady (EÚ) č. 1176/2011 zo 16. novembra 2011 o prevencii a náprave makroekonomických nerovnováh
                  2
               , a najmä na jeho článok 6 ods. 1,

               so zreteľom na odporúčanie Európskej komisie
                  3
               ,

               so zreteľom na uznesenia Európskeho parlamentu
                  4
               ,

               so zreteľom na závery Európskej rady,

               so zreteľom na stanovisko Výboru pre zamestnanosť,

               so zreteľom na stanovisko Hospodárskeho a finančného výboru,

               so zreteľom na stanovisko Výboru pre sociálnu ochranu,

               so zreteľom na stanovisko Výboru pre hospodársku politiku,

               keďže:

               (1)Komisia 22. novembra 2017 prijala ročný prieskum rastu, čo znamenalo začiatok európskeho semestra pre koordináciu hospodárskych politík na rok 2018. Náležite zohľadnila Európsky pilier sociálnych práv vyhlásený Európskym parlamentom, Radou a Komisiou 17. novembra 2017. Priority ročného prieskumu rastu schválila Európska rada na zasadnutí 22. marca 2018. Komisia 22. novembra 2017 prijala na základe nariadenia (EÚ) č. 1176/2011 aj správu o mechanizme varovania, v ktorej Bulharsko určila za jeden z členských štátov, vo vzťahu ku ktorým sa vykoná hĺbkové preskúmanie.

               (2)Správa o krajine na rok 2018 bola pre Bulharsko
                  5
                uverejnená 7. marca 2018. Posudzoval sa v nej pokrok, ktorý Bulharsko dosiahlo pri plnení odporúčaní pre jednotlivé krajiny prijatých Radou 11. júla 2017, následné opatrenia v nadväznosti na odporúčania prijaté v predchádzajúcich rokoch, ako aj pokrok Bulharska pri dosahovaní jeho národných cieľov stratégie Európa 2020. Bolo v nej zahrnuté aj hĺbkové preskúmanie podľa článku 5 nariadenia (EÚ) č. 1176/2011, výsledky ktorého boli takisto uverejnené 7. marca 2018
                  6
               . Na základe svojej analýzy Komisia dospela k záveru, že v Bulharsku existujú makroekonomické nerovnováhy. Slabé miesta vo finančnom sektore sú spojené s vysokou mierou zadlženosti a nesplácaných úverov podnikov, pričom zmeny na trhu práce nie sú dokončené.

               (3)Bulharsko predložilo 19. apríla 2018 svoj národný program reforiem na rok 2018 a svoj konvergenčný program na rok 2018. S cieľom zohľadniť prepojenia medzi nimi sa obidva tieto programy posudzovali súčasne. Národný program reforiem Bulharska zahŕňa záväzky v krátkodobom aj strednodobom horizonte, ako aj výzvy identifikované v správe o krajine na rok 2018. Obzvlášť sú v ňom uvedené opatrenia na posilnenie dohľadu nad bankovými a nebankovými inštitúciami, zlepšenie rámca pre platobnú neschopnosť a odstránenie zvyšných slabých miest, ktoré boli zistené v rámci záťažových testov v roku 2016. Takisto sú v ňom uvedené opatrenia na posilnenie výberu daní a riešenie otázky tieňovej ekonomiky, zlepšenie cielenosti aktívnych politík trhu práce, zvýšenie sociálnej ochrany a riešenie rôznych problémov v zdravotníctve a školstve. Celkovo by účinná realizácia národného programu reforiem slúžila ako východisko pre nápravu nerovnováh.

               (4)Príslušné odporúčania pre jednotlivé krajiny boli zohľadnené v programovaní európskych štrukturálnych a investičných fondov na roky 2014 – 2020. Podľa článku 23 nariadenia Európskeho parlamentu a Rady (EÚ) č. 1303/2013
                  7
                platí, že ak je to nevyhnutné na podporu vykonávania príslušných odporúčaní Rady, Komisia môže požiadať členský štát, aby preskúmal svoju partnerskú dohodu a príslušné programy a navrhol ich zmeny. Komisia poskytla ďalšie informácie o tom, ako bude využívať toto ustanovenie, v usmerneniach k uplatňovaniu opatrení spájajúcich účinnosť európskych štrukturálnych a investičných fondov s riadnou správou hospodárskych záležitostí
                  8
               .

               (5)Bulharsko v súčasnosti podlieha preventívnej časti Paktu stability a rastu. Vláda vo svojom konvergenčnom programe na rok 2018 má pri východisku celkového prebytku 0,9 % HDP v roku 2017 za cieľ dosiahnuť vyrovnaný rozpočet v roku 2018 a prebytok 0,3 % HDP v roku 2019, 0,5 % v roku 2020 a 0,2 % v roku 2021. Počas celého programového obdobia sa bude podľa plánu naďalej s rezervou dodržiavať strednodobý rozpočtový cieľ, ktorým je štrukturálny deficit vo výške 1 % HDP. Na základe konvergenčného programu na rok 2018 sa očakáva, že pomer verejného dlhu k HDP postupne klesne z 25,4 % HDP v roku 2017 na 19,4 % v roku 2021. Makroekonomický scenár, na ktorom sa zakladajú tieto rozpočtové prognózy, je realistický. Na základe prognózy Komisie z jari 2018 sa predpokladá, že štrukturálne saldo zostane v prebytku, ktorý sa ale zníži z 0,9 % HDP v roku 2017 na 0,6 % HDP v roku 2018, a v roku 2019 zostane na rovnakej úrovni. Preto sa odhaduje, že štrukturálne saldo zostane počas oboch rokov nad úrovňou strednodobého rozpočtového cieľa. Rada celkovo zastáva názor, že Bulharsko v roku 2018 a 2019 podľa predpokladov dodrží ustanovenia Paktu stability a rastu.

               (6)Najvyšší význam sa prikladá zvýšeniu efektívnosti fiškálnej politiky. Daňové príjmy a dodržiavanie daňových predpisov sa zlepšujú, ale viac v dôsledku lepšej hospodárskej prognózy, než v dôsledku zlepšenia daňovej správy a výberu daní. Efektívnosť verejných výdavkov je v Bulharsku veľmi nízka. V tejto súvislosti sú dôležité reformy v oblasti riadenia verejných financií a súčasná hospodárska a fiškálna situácia sú obzvlášť priaznivé na ich uskutočnenie. V porovnaní s inými krajinami regiónu a súkromným sektorom je ekonomická výkonnosť štátnych podnikov nízka, čo je takisto zdrojom neistoty a rizika pre verejné financie, keďže nedoplatky týchto podnikov predstavujú podmienené záväzky. Celkovo je podnikové riadenie štátnych podnikov naďalej problémom a nespĺňa medzinárodné štandardy. Reformy v tejto oblasti sú navyše veľmi dôležité pre podnikateľské prostredie.

               (7)Napriek zostávajúcim zraniteľným miestam sa zdravie verejných financií naďalej zlepšovalo. Objem podnikových nesplácaných úverov je stále vysoký, aj keď došlo k jeho zníženiu. V priemere sú kapitálové vankúše zaistené, čo poskytuje priestor na očistenie súvah. Pri zlepšovaní dohľadu nad finančným sektorom sa dosiahol pozoruhodný pokrok, treba však ešte v plnej miere uskutočniť niektoré dôležité opatrenia. Kľúčom k ďalšiemu posilneniu súvah a zvýšeniu odolnosti bánk a poisťovní je zmierniť zostávajúce riziká spojené s expozíciami spriaznených strán a zlepšiť oceňovanie aktív.

               (8)Neúčinnosť rámca pre platobnú neschopnosť spomaľuje znižovanie zadlženosti v súkromnom sektore a likvidáciu nesplácaných úverov. Postupy sú zdĺhavé a miera uspokojenia pohľadávok je nízka. Stále chýbajú určité prvky funkčného rámca, najmä pravidlá v oblasti oddlženia a poskytovania druhej šance podnikateľom v primeranom časovom rámci po konkurze. Nedostatočné získavanie údajov a chýbajúce primerané nástroje monitorovania znemožňujú posúdiť účinnosť či už starších alebo nových postupov, a to aj v prípade reštrukturalizácie podnikov.

               (9)Úroveň nedeklarovanej práce je naďalej vysoká, čo má zásadné dôsledky na fiškálne príjmy, pracovné podmienky a primeranosť príjmu po odchode do dôchodku. Bulharsko nedávno prijalo viacero opatrení na zlepšenie situácie. Patria medzi ne jednodňové zmluvy v poľnohospodárstve, lepšia spolupráca medzi fiškálnymi orgánmi a pracovnými úradmi a zintenzívnenie úsilia o zvýšenie informovanosti medzi zamestnancami o negatívnych dôsledkoch. Ich efektívnosť bude závisieť od účinného vykonávania. Nevyhnutným predpokladom dosiahnutia inkluzívneho rastu a zabezpečenia spravodlivých pracovných podmienok pre všetkých je urýchlenie prechodu do formálnej ekonomiky.

               (10)Hoci sa situácia na trhu práce zlepšila, problémy pretrvávajú. Zamestnanosť dosiahla predkrízovú úroveň a nezamestnanosť je pod priemerom EÚ. Z pozitívneho vývoja na trhu práce však rovnaký úžitok nemajú všetky osoby v produktívnom veku. Dlhodobo nezamestnaní, neaktívni mladí ľudia, Rómovia a osoby žijúce v chudobnejších regiónoch a vidieckych oblastiach naďalej čelia značným ťažkostiam pri návrate na trh práce. Starnutie obyvateľstva a znižovanie jeho počtu spolu s mierou ekonomickej aktivity obyvateľstva pod priemerom EÚ má za následok nedostatok pracovnej sily a zručností, čím sa oslabujú dlhodobé vyhliadky hospodárstva. Preto by sa mal zabezpečiť zvýšený dôraz na zvyšovanie úrovne zručností a odbornú prípravu. Kombináciou účinných opatrení aktívnej pomoci, aktívnych politík trhu práce a sociálnych služieb by sa mohla podporiť účasť na trhu práce a zamestnateľnosť.

               (11)Príjmová nerovnosť a nerovnosť v prístupe k službám (vzdelávaniu, zdravotnej starostlivosti a bývaniu), ako aj riziko chudoby a sociálneho vylúčenia je jedno z najvyšších v EÚ. Dve pätiny obyvateľstva boli v roku 2016 ohrozené chudobou alebo sociálnym vylúčením, zatiaľ čo príjmy najbohatších 20 % domácností bol osemkrát vyššie než príjmy najchudobnejších 20 % domácností. Výdavky na sociálnu ochranu sú na nízkej úrovni, a to aj na všeobecný systém minimálneho príjmu, ktorého pokrytie a primeranosť, ako aj jeho vplyv na zníženie chudoby a nerovnosti sú obmedzené. Chýba objektívny mechanizmus na prehodnotenie úrovne dávok. Napriek nedávnemu zlepšeniu, pokiaľ ide o primeranosť dávok sociálnej pomoci a minimálnych dôchodkov, systém sociálnej ochrany neposkytuje dostatočné úrovne podpory pre najviac zraniteľné alebo znevýhodnené skupiny, ako sú Rómovia, deti, staršie osoby, osoby s postihnutím a osoby žijúce vo vidieckych oblastiach. Poskytovanie sociálnych služieb je naďalej nedostatočné a ich integrácia so službami trhu práce a inými službami nie je dokončená.

               (12)Minimálna mzda sa stanovuje bez zrozumiteľného a transparentného mechanizmu, pričom percentuálny podiel pracovníkov zarábajúcich minimálnu mzdu sa za posledných šesť rokov viac ako zdvojnásobil. Neexistencia takéhoto mechanizmu môže ohroziť dosiahnutie správnej rovnováhy medzi cieľom podpory zamestnanosti a cieľom konkurencieschopnosti pri súčasnom zabezpečení pracovných príjmov. Okrem toho to vytvára neistotu, ktorá môže nepriaznivo vplývať na predvídateľnosť podmienok podnikania. V záujme odstránenia tohto nedostatku vláda predložila návrhy na vytvorenie mechanizmu stanovovania minimálnej mzdy. Sociálni partneri v tejto otázke však ešte nedospeli k žiadnej dohode. Zvyšovanie minimálnej mzdy do roku 2020 vláda zahrnula aj do svojej prognózy rozpočtu. Bulharsko v roku 2018 ratifikovalo dohovor Medzinárodnej organizácie práce o určovaní minimálnej mzdy. Mohlo by to poslúžiť ako dobrý základ na vytvorenie objektívneho mechanizmu.

               (13)Výrazným problémom je naďalej obmedzený prístup k zdravotnej starostlivosti spôsobený nízkymi verejnými výdavkami, nerovnomerným rozdelením obmedzených zdrojov a nízka miera krytia zdravotného poistenia. Nízka úroveň verejných výdavkov musí byť kompenzovaná vysokými súkromnými výdavkami, najmä vo forme hotovostných platieb. Podiel bulharských občanov bez zdravotného poistenia je v pomere k väčšine členských štátov EÚ vysoký. Pretrvávajúcim problémom sú rozdiely v rozdelení lekárov na úrovni okresov a nízky počet zdravotných sestier. Pozitívnou správou je, že počet lekárov opúšťajúcich Bulharsko v poslednom čase klesol. Opatrenia, ako je národná stratégia v oblasti zdravia, by sa mali použiť na riešenie týchto slabých miest.

               (14)Napriek nedávno podniknutým opatreniam s cieľom modernizovať vzdelávací systém sú výsledky vo vzdelávaní slabé a silno ovplyvnené sociálno-ekonomickým postavením. Deti zo znevýhodnených rodín, obzvlášť Rómovia, nemajú rovnaké príležitosti. Vysoká miera predčasného ukončenia školskej dochádzky negatívne vplýva na ich budúcu zamestnateľnosť a šance na trhu práce. Pri poskytovaní kvalitného a inkluzívneho vzdelania v hlavnom vzdelávacom prúde je naďalej problémom zabezpečiť etnicky zmiešané materské školy, školy a triedy. Cieľom reformy učebných plánov je zlepšiť výsledky vzdelávania a digitálne zručnosti. Úroveň digitálnych zručností je však stále jedna z najnižších v EÚ a líši sa v závislosti od jednotlivých sociálno-ekonomických skupín. Napriek nedávno prijatým opatreniam je relevantnosť odborného vzdelávania a prípravy pre trh práce naďalej nedostatočná. Uskutočňuje sa reforma vysokoškolského vzdelávania, ale vzhľadom na nevyváženosť profilov absolventov jednotlivých sektorov predstavuje riešenie nedostatku zručností problém. Miera účasti na vzdelávaní dospelých je veľmi nízka napriek potrebe zvyšovania úrovne zručností. V kontexte zreteľného starnutia populácie učiteľov sa začali uplatňovať opatrenia na riešenie ich budúceho nedostatku. Napriek nedávnym zlepšeniam si programy vzdelávania učiteľov vyžadujú ďalšie posilnenie.

               (15)Začali sa uplatňovať viaceré opatrenia zahrnuté do národnej stratégie v oblasti verejného obstarávania. Vnútroštátne orgány by však mali vyvinúť väčšie úsilie, aby sa zabezpečilo ich účinné vykonávanie. Podľa podnikateľskej sféry a mimovládnych organizácii sa celková situácia v oblasti verejného obstarávania už začala zlepšovať. Transparentnosť a korupcia sú však stále zdrojom obáv. Zvýšená miera využívania priameho zadávania zákaziek a vysoký počet tendrov s jedinou ponukou môže výrazne narušiť transparentnosť a účinnosť systému. Uskutočňuje sa prvé nezávislé hodnotenie nových kontrolných funkcií agentúry pre verejné obstarávanie. Na zabezpečenie ďalšej optimalizácie kontrolných funkcií agentúry budú potrebné pravidelné aktualizácie. Pretrvávajúce problémy v oblasti administratívnych kapacít aj na komunálnej úrovni si vyžadujú, aby sa vyvinulo ďalšie úsilie v oblasti profesionalizácie a štandardizácie a aby sa skutočne zvážili možnosti ponúkané centrálnymi obstarávacími organizáciami. Hromadným obstarávaním by sa mohla zvýšiť účinnosť a hospodárnosť systému obstarávania v zdravotníctve. Hľadanie riešenia s cieľom predchádzať oneskoreniam v prípade významných verejných projektov si naďalej vyžaduje ďalšie úvahy.

               (16)Štrukturálne nedostatky a veľká roztrieštenosť v systéme výskumu, vývoja a inovácií obmedzujú jeho prínos k produktivite a rastu. V spracovateľských odvetviach stále dominujú segmenty s nízkou technologickou náročnosťou, pričom podiel inovácií je veľmi nízky. Úroveň verejných aj podnikových výdavkov na výskum a vývoj je obzvlášť nízka. Vlečúce sa reformy bránia v prechode na systém zameraný na inovácie. Hoci v krajine existujú viaceré univerzity a výskumné inštitúcie, kvalitné vedecké výsledky produkuje len málo z nich. Hlavnou slabinou je naďalej komerčné využitie výskumu. Systému financovania výskumu chýbajú súťažné výzvy na predkladanie projektov, medzinárodné hodnotenie a financovanie výskumných inštitúcií založené na dosiahnutých výsledkoch. Spolupráca verejného a súkromného sektora v oblasti výskumu a vývoja je nedostatočná. Hlavný projekt „Sofia Tech Park“ stále čelí viacerým problémom, ako je neefektívne riadenie, nestabilné vedenie, nedostatočne využitá vedecká infraštruktúra a chýbajúci dlhodobý finančný prísľub zo strany vlády. V súlade so stratégiou pre inteligentnú špecializáciu môžu štrukturálna transformácia spolu s účinným riadením a stabilnou úrovňou verejných zdrojov na výskum a inovácie maximalizovať vplyv na produktivitu a rast a podporiť prechod ekonomiky k činnostiam s vyššou pridanou hodnotou.

               (17)Podnikateľské prostredie sa musí ďalej zlepšovať. Hoci boli prijaté viaceré reformy, ich uskutočňovanie v praxi zaostáva. Korupcia, inštitucionálne nedostatky a nedostatočná ponuka pracovnej sily vyvolávajú v podnikoch obavy. V reforme verejnej správy a zavádzaní elektronickej verejnej správy sa napreduje pomaly. Viac transparentnosti, zrozumiteľnejšie pravidlá a dlhodobá perspektíva by boli pre riadenie vo verejnom sektore prínosom. Okrem toho sa môže ďalej rozvíjať úloha sociálneho dialógu, čomu môžu podľa potreby napomáhať verejné orgány. Nedostatky v infraštruktúre sa premietajú do nízkej účinnosti a výkonnosti v doprave. Trh osobnej železničnej dopravy trpí nedostatkom efektívnej hospodárskej súťaže. Nezaviedli sa dobre cielené a účinné opatrenia na zníženie znečistenia ovzdušia.

               (18)Bulharsko v roku 2017 pokračovalo vo svojom úsilí o reformu súdnictva a riešilo nedostatky v oblasti boja proti korupcii a organizovanej trestnej činnosti. Nové voľby do najvyššej súdnej rady potvrdili pozitívny vplyv ústavnej a legislatívnej reformy vykonanej v rokoch 2015 a 2016. Reformy trestného zákonníka boli prijaté s cieľom zlepšiť systém stíhania významných prípadov korupcie, pričom o ďalších reformách sa uvažuje. Začiatkom roka 2018 bol prijatý právny predpis, ktorým sa zriadil nový jednotný protikorupčný úrad s cieľom posilniť predchádzanie korupcii na vysokých miestach a odrádzať od nej. V rámci mechanizmu spolupráce a overovania Komisia aj naďalej sleduje reformu súdnictva a boj proti korupcii a organizovanému zločinu v Bulharsku. Tieto oblasti preto v odporúčaniach pre Bulharsko nie sú zahrnuté, ale sú dôležité pre rozvoj pozitívneho podnikateľského prostredia v krajine.

               (19)Komisia vykonala v kontexte európskeho semestra na rok 2018 komplexnú analýzu hospodárskej politiky Bulharska, ktorú uverejnila v správe o tejto krajine na rok 2018. Zároveň posúdila konvergenčný program na rok 2018, národný program reforiem na rok 2018 a následné opatrenia v nadväznosti na odporúčania adresované Bulharsku v predchádzajúcich rokoch. Zohľadnila nielen ich význam pre udržateľnú fiškálnu a sociálno-ekonomickú politiku v Bulharsku, ale aj ich súlad s pravidlami a usmerneniami Únie vzhľadom na potrebu posilniť celkovú správu hospodárskych záležitostí Únie zabezpečením vstupov na úrovni Únie do budúceho vnútroštátneho rozhodovania.

               (20)Rada na základe tohto posúdenia preskúmala program stability 2018 a dospela k názoru, že Bulharsko podľa predpokladov dodrží Pakt stability a rastu.

               (21)Rada na základe hĺbkového preskúmania Komisie a tohto posúdenia preskúmala národný program reforiem a konvergenčný program. Jej odporúčania podľa článku 6 nariadenia (EÚ) č. 1176/2011 sú premietnuté do odporúčaní 2 a 3.

               TÝMTO ODPORÚČA, aby Bulharsko v rokoch 2018 a 2019 prijalo opatrenia s cieľom:

               1.Zlepšiť výber daní a efektívnosť verejných výdavkov, a to aj intenzívnejším presadzovaním opatrení na zníženie rozsahu neformálnej ekonomiky. Zmodernizovať rámec podnikového riadenia štátnych podnikov tak, aby bol v súlade s medzinárodnými osvedčenými postupmi.

               2.Prijať nadväzujúce opatrenia vyplývajúce z posúdenia finančného sektora a vykonávať akčné plány v oblasti dohľadu, aby sa posilnil dozor a stabilita v tomto sektore. Zabezpečiť náležité ocenenie aktív vrátane bankového kolaterálu posilnením hodnotiacich a auditových postupov. Dokončiť reformu rámca pre platobnú neschopnosť a podporiť fungovanie sekundárneho trhu s nesplácanými úvermi.

               3.Zvýšiť zamestnateľnosť znevýhodnených skupín zvyšovaním úrovne ich zručností a posilnením aktivačných opatrení. Zlepšiť poskytovanie kvalitného a inkluzívneho vzdelávania v hlavnom vzdelávacom prúde, a to najmä v prípade Rómov a iných znevýhodnených skupín. V súlade s národnou stratégiou v oblasti zdravia a jej akčným plánom zlepšiť prístup k zdravotníckym službám, a to aj znížením hotovostných platieb a odstránením nedostatku zdravotníckych pracovníkov. Zaviesť pravidelný a transparentný systém prehodnotenia minimálnej mzdy a zlepšiť jej pokrytie a primeranosť.

               V Bruseli

                     Za Radu

                     predseda

                     (1)

                        Ú. v. ES L 209, 2.8.1997, s. 1.

                     (2)

                        Ú. v. EÚ L 306, 23.11.2011, s. 25.

                     (3)

                        COM(2018) 402 final.

                     (4)

                        P8_TA(2018)0077 a P8_TA(2018)0078.

                     (5)

                        SWD(2018) 201 final.

                     (6)

                        COM(2018) 120 final.

                     (7)

                        Nariadenie Európskeho parlamentu a Rady (EÚ) č. 1303/2013 zo 17. decembra 2013, ktorým sa stanovujú spoločné ustanovenia o Európskom fonde regionálneho rozvoja, Európskom sociálnom fonde, Kohéznom fonde, Európskom poľnohospodárskom fonde pre rozvoj vidieka a Európskom námornom a rybárskom fonde a ktorým sa stanovujú všeobecné ustanovenia o Európskom fonde regionálneho rozvoja, Európskom sociálnom fonde, Kohéznom fonde a Európskom námornom a rybárskom fonde, a ktorým sa zrušuje nariadenie Rady (ES) č. 1083/2006 (Ú. v. EÚ L 347, 20.12.2013, s. 320).

                     (8)

                        COM(2014) 494 final.